

**О Б Щ И Н А В Е Н Е Ц**

с. Венец, община Венец, област Шумен, ул. "Кирил и Методий", № 24

🕿: 05343 / 21 – 91, факс: 05343 / 89 – 80 **E – mail:** [obs\_vn@abv.bg](mailto:obs_vn@abv.bg)**;**



**ДО ПРЕДСЕДАТЕЛЯ**

**НА ОБЩИНСКИ СЪВЕТ – ВЕНЕЦ**

**ДОКЛАДНА ЗАПИСКА**

от

Фатме Сали

Заместник-кмет на Община Венец и Председател на МКБППМН

**Относно:** Приемане на отчета за дейността на Местната комисия за борба срещу противообществените прояви на малолетните и непълнолетните при Община Венец за 2025 г.

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

В изпълнение на чл.6, ал.1 от Закона за борба срещу противообществените прояви на малолетните и непълнолетните, към Община Венец е създадена местна комисия, която работи в посока превенция и борба срещу противообществените деяния, както и по осигуряване на нормалното развитие и възпитание на извършителите им. В състава на комисията са включени представители на общинската администрация, на Дирекция «Социално подпомагане», на полицията, юрист, медицинска сестра, социални работници и др. Местната комисия разглежда възпитателни дела за противообществени прояви, извършени от малолетни и непълнолетни, и престъпления, извършени от непълнолетни, освободени от наказателна отговорност.

Цялостната дейност на Местната комисия е подчинена на основната й задача – организиране и координиране социално-превантивната дейност на територията на общината, проследяване поведението и развитието на малолетни и непълнолетни, настанени в специализирани институции, оказване помощ и подкрепа на родителите при възпитанието на децата им. Изпълнението на тази задача е възможна благодарение на координираните и съгласувани действия на комисията с други органи и институции, които работят с деца и семейства.

Основен приоритет в работата на институциите, които имат предмет на дейност закрилата на децата, е повишаване на детското благосъстояние. Взаимодействието между отдел „Закрила на детето” при Дирекция „Социално подпомагане” – Венец и МКБППМН е много добро. Обменя се информация за проблемни деца и за тези, за които е образувано възпитателно дело. За всяко заседание по Възпитателно дело от отдел Закрила на детето към ДСП- Венец се осигурява представител, който да защитава правата и интересите на децата. В случаите, когато съставът прецени, се изисква и писмен социален доклад за някои малолетни и непълнолетни. Това подпомага определянето на адекватни и ефективни възпитателни мерки.

Добро взаимодействие е налице и с кметовете по населени места на община Венец. В тази връзка МКБППМН среща категорична подкрепа от кметствата на населените места на община Венец за явяването на малолетните, непълнолетните, както и на техните родители на насрочените възпитателни дела.

Във връзка с осъществявания контрол от страна на Районна прокуратура върху дейността на МКБППМН по разглеждане на възпитателни дела винаги се подава информация за наложените възпитателни мерки и се изпращат копия от Решенията на тричленните състави.

Един от важните акценти в работата на МКБППМН е превантивната дейност. Местната комисия изпълнява превантивната си функция чрез организиране и координиране на социално-превантивни дейности и програми. Превенцията е процес с ясно формулирана цел – да не се допуска конфликт между детето и закона и да се минимизират факторите, водещи до извършването на противообществените прояви от малолетни и непълнолетни лица. През отчетния период в учебните заведения след съгласуване и обсъждане с директорите на учебните заведения на територията на община Венец, както и с класните ръководители са проведени превантивни мероприятия на разнообразна тематика.

През 2025 г. са реализирани 6 превантивни мероприятия, както следва:

* Проведена е кампания на тема „Вредата от тютюнопушенето, алкохола и наркотиците“, която е инициатива, стартирала през предходната година и реализирана през настоящата в СУ „Н. Й. Вапцаров“ – с. Венец с ученици от XI клас – общо 10 непълнолетни. На участниците бе представена презентация, чрез която те се запознаха с вредните последици от тютюнопушенето, употребата на алкохол и наркотични вещества. След представянето се проведе беседа, в рамките на която темата беше разгледана по-задълбочено. Учениците проявиха значителен интерес, като дискусията прерасна в активен обмен на мнения и въпроси.
* Във връзка с отбелязването на Международния ден на детето бе организирано празнично събитие с активното участие на Община Венец и МКБППМН – Венец. Инициативата имаше за цел не само да отбележи празника, но и да създаде среда за положителни преживявания сред децата. В събитието се включиха общо 245 деца на възраст от 3 до 11 години от всички детски градини и началния етап на училищата на територията на община Венец.
* За втора поредна година бе проведен шахматен турнир с ученици от I до IV клас от трите учебни заведения на територията на община Венец. Турнирът бе организиран от шахматен клуб „АСЕНЕВЦИ“ – гр. Велико Търново със съдействието на МКБППМН – с. Венец. Целта на инициативата е популяризиране на шахмата сред подрастващите и предоставяне на възможност на всеки желаещ да тренира шахмат безплатно. В мероприятието се включиха общо 102 малолетни ученици.
* Проведена е презентация–беседа на тема „Вейпът не е безобиден – информирай се“ с ученици от XI клас в СУ „Н. Й. Вапцаров“ – с. Венец. В инициативата се включиха общо 6 непълнолетни. Целта беше повишаване информираността на младежите относно рисковете и вредните последици от употребата на вейп устройства, както и формиране на отговорно отношение към собственото здраве. По време на провеждането учениците проявиха активност и заинтересованост.
* Проведена е кампания, посветена на Международния ден на толерантността, насочена към ученици от V–VII клас на територията на община Венец. Кампанията включваше презентация, беседа и интерактивна игра за активно ангажиране на участниците. На учениците бяха раздадени химикали с логото на МКБППМН и символични „детелини“ с правила за толерантност с цел затвърждаване на основните послания на инициативата и насърчаване на ежедневното прилагане на принципите на толерантност. Общият брой на участниците е 41 малолетни ученици.
* Проведена е презентация–беседа на тема „Вредата от енергийните напитки“ с ученици от VIII и IX клас в СУ „Н. Й. Вапцаров“ – с. Венец. Общият брой на участниците е 45 непълнолетни. Целта на инициативата беше да се повиши информираността на учениците относно рисковете, свързани с консумацията на енергийни напитки, и да се насърчат здравословни навици. Мероприятието включваше презентация и последваща дискусия с активно участие на учениците. В края на инициативата на участниците бяха раздадени символични материали – тетрадки с логото на МКБППМН, с цел подкрепа и затвърждаване на превантивното послание.

Местната комисия е отворена за нови партньорства с организации и институции за организиране и провеждане на превантивни мероприятия, насочени към предотвратяване на отклоняващо се поведение и изграждане на позитивни социални умения у малолетни и непълнолетни

Възпитателните мерки, които Местната комисия може да налага са: предупреждение; задължаване да се извини на пострадалия; задължаване да участва в консултации, обучения и програми за преодоляване на отклоненията от поведението; поставяне под възпитателен надзор на родителите; поставяне под възпитателен надзор на обществен възпитател; забрана на непълнолетния да посещава определени места и заведения; забрана на непълнолетния да се среща и да установява контакти с определени лица; забрана на непълнолетния да напуска настоящия си адрес; задължаване на непълнолетния да отстрани със свой труд причинената вреда; задължаване на непълнолетния да извърши определена работа в полза на обществото; настаняване в социално-педагогически интернат; предупреждаване за настаняване във възпитателно училище-интернат; настаняване във възпитателно училище-интернат.

В изпълнение на своята дейност през 2025 г. в МКБППМН при Община Венец са постъпили общо 3 преписки от Районна прокуратура гр. Шумен за общо 4 деца. Образувани са 4 възпитателни дела за 4 деца. Извършените противообществени прояви от непълнолетните са: управление на МПС, което не е регистрирано по надлежния ред, кражба от магазин и унищожаване или повреждане на чужда движима или недвижима вещ. В две от разгледаните възпитателни дела са наложени възпитателни мерки съгласно ЗБППМН, а две от делата към момента на изготвяне на отчета не са приключени.

Подробен отчет за дейността си Местната комисия за борба срещу противообществените прояви на малолетните и непълнолетните ежегодно представя пред Централната комисия, пред кмета на общината и пред общинския съвет.

Във връзка с гореизложеното и в изпълнение на Закона за борба срещу противообществените прояви на малолетните и непълнолетните предлагам Общински съвет - Венец да вземе следното

**РЕШЕНИЕ:**

На основание чл.21, ал.1, т.23 от Закона за местното самоуправление и местната администрация и във връзка с чл.7, ал.2 от Закона за борба с противообществените прояви на малолетните и непълнолетните

**ОБЩИНСКИ СЪВЕТ – ВЕНЕЦ РЕШИ:**

1. Приема отчета за дейността на Местната комисия за борба срещу противообществените прояви на малолетните и непълнолетните при Община Венец през 2025 година.

Решението подлежи на обжалване в 14-дневен срок от обявяването му пред Административен съд гр. Шумен по реда на Административнопроцесуалния кодекс.

**Вносител:**

**ФАТМЕ САЛИ**

**Зам.- кмет на Община Венец**